钦定古今图书集成/明伦汇编/官常典/第648卷 > 甄铎
## 钦定古今图书集成/明伦汇编/官常典/第648卷 > 甄铎

按《开封府志》：“铎字文振，祥符人。性刚方，雅尚志操。正
统丁卯，贡礼部。景泰中授定兴县令。县密迩京辇，号
难治。下车翦锄凶顽，抚慰良弱，节缩浮费，不逾年，政
令大行。定兴邑小路冲，先是走递马匹及柜杠什物
堆垛概县民力疲弊，铎立法编定排甲班次，分番走
递，合用柜杠弗泛给，由是民乃宽舒。邑中一二黠豪”，
赇结京中要官为亲识，素与邑令抗礼，相往来，通馈
遗，邑长皆折节下之。铎峻拒裁抑，有犯则绳以法。黠
豪大肆诋诽，煽构成狱。定兴民无男妇，少长殆千人，
伏阙声其冤，乃准行勘。使者密受风旨，以威严临之，
欲其诬服，铎神色自若。使者恍惚间，若闻空中厉声
曰：“铎好官，汝宜存公。”使者乃虚心鞫审，事得白，复补
文安。乃分上中下三等，躬亲察验，赋役均平。又教民
种桑枣，今蓊郁成林，父老指示幼者曰：“此甄公桑枣
也。”其遗思在民如此。秩满致仕，得请即行，囊橐萧然，
至无以代步，民涕泣攀送，乃各出赆，市一马乘之归。
铎曰：“吾抵汴即遣还。民或有未信者。”至汴，果遣马归。
父老咸叹服，以为近代未有也。